ગુજરાતમાં વધુ એક વાર આત્મવિલોપનનો મામલો ચર્ચામાં આવ્યો છે. અગાઉ રાજકોટમાં એક આખા પરિવારે આત્મવિલોપન કરી જાત હોમી દીધી હતી આ ઘટના બાદ જસદણ નજીક ગઢડિયા ગામમાં રહેતા એક ગૌ ભક્તે રાજકોટ કલેક્ટર કચેરીમાં ઝેરી દવા પી લીધી હતી. ફરી એક વાર એક દલિત કાર્યકરે આત્મવિલોપન કરીને જાત હોમી દીધાની ઘટના પાટણમાં ઘટી છે. આ તમામ ઘટનાઓમાં સૌથી વધુ કોઈ જવાબદાર દેખાતું હોય તો એ અમલદારશાહી છે. કોઈ સમસ્યાના મુદ્દે આવા અંતિમ પગલાં સુધી કોઈને જવું પડે તે જ બતાવે છે કે અમલદારશાહીએ ભૂતકાળની ઘટનાઓમાંથી કોઈ બોધપાઠ લીધો નથી. જમીનના એક ટુકડા માટે દલિત કાર્યકર ભાનુભાઈએ અગાઉથી તા. ૭મી ફેબ્રુઆરીએ પાટણ કલેક્ટર સહિતના અધિકારીઓને લેખિતમાં રજૂઆત કરી હતી કે તા.૧પ સુધીમાં તંત્ર દ્વારા કોઈ પગલાં લેવામાં નહીં આવે તો હું આત્મવિલોપન કરવા સુધીનું જલદ પગલું ભરીશ. ભાનુભાઈ વણકરની આ દર્દભરી રજૂઆત હતી, પણ તંત્રએ તેને ગંભીરતાથી ન લીધી અને એક સાચા સમાજસેવીનો ભોગ લેવાઈ ગયો.